LIETUVOS RESPUBLIKOS ŠVIETIMO, MOKSLO IR SPORTO MINISTRAS

ĮSAKYMAS

DĖL Tarptautinių AUKŠTO MEISTRIŠKUMO sporto varžybų finansavimo konkurso BŪDU tvarkos aprašO PATVIRTINIMO

2023 m. kovo 7 d. Nr. V-267

Vilnius

Vadovaudamasi Lietuvos Respublikos sporto įstatymo 18 straipsnio 6 dalimi,

tvirtinu Tarptautinių aukšto meistriškumo sporto varžybų finansavimo konkurso būdu tvarkos aprašą (pridedama).

Švietimo, mokslo ir sporto ministrė	Jurgita Šiugždinienė

PATVIRTINTA

Lietuvos Respublikos švietimo, mokslo

ir sporto ministro 2023 m. kovo 7 d.

įsakymu Nr. V-267

Tarptautinių AUKŠTO MEISTRIŠKUMO sporto varžybų finansavimo konkurso BŪDU tvarkos aprašas

I SKYRIUS

BENDROSIOS NUOSTATOS

1. Tarptautinių aukšto meistriškumo sporto varžybų finansavimo konkurso būdu tvarkos aprašas (toliau – Aprašas) nustato Lietuvos Respublikoje organizuojamų tarptautinių aukšto meistriškumo sporto varžybų (toliau – TAMS varžybos) projektų finansavimo valstybės biudžeto lėšomis vertinimo specialiuosius kriterijus, detalizuoja bendruosius vertinimo kriterijus, nustato reikalavimus TAMS varžybų projektų finansavimo konkurse (toliau – Konkursas) dalyvaujantiems pareiškėjams, Konkurso skelbimo ir TAMS varžybų paraiškų teikimo tvarką (toliau – paraiškos), paraiškų vertinimo tvarką, TAMS varžybų projektų finansavimo sąlygas ir lėšų panaudojimo tvarką, lėšų naudojimo sutarčių (toliau – sutartis) sudarymo tvarką, finansuojamų TAMS varžybų viešinimo sąlygas, TAMS varžyboms organizuoti ir vykdyti skirtų valstybės biudžeto lėšų naudojimo kontrolės tvarką, valstybės biudžeto lėšų neskyrimo pagrindus ir lėšų grąžinimo tvarką.

2. Apraše vartojamos sąvokos atitinka Lietuvos Respublikos sporto įstatyme vartojamas sąvokas.

II SKYRIUS

TAMS varžybų PROJEKTŲ FINANSAVIMO DETALIZUOTI bendrieji VERTINIMO kriterijai IR specialieji VERTINIMO kriterijai

3. TAMS varžybų projektai Konkurse vertinami pagal Sporto įstatymo 18 straipsnio 7 dalyje nustatytus bendruosius vertinimo kriterijus bei šiame Aprašo skyriuje nustatytus specialiuosius vertinimo kriterijus.

4. Bendrųjų vertinimo kriterijų ir paraiškos vertinimo balų detalizavimas nustatytas paraiškos vertinimo lentelėje, kuri yra pateikta šio Aprašo 1 priedo 8.2 papunktyje.

5. TAMS varžybos turi atitikti visus šiuos specialiuosius kriterijus:

5.1. TAMS varžybos turi būti įtrauktos į atitinkamos tarptautinės sporto šakos federacijos oficialų sporto varžybų kalendorių;

5.2. TAMS varžybos turi būti sporto šakos ar sporto šakos disciplinos, kurių tarptautinė sporto šakos federacija yra pripažinusi Pasaulinį antidopingo kodeksą (nuostata netaikoma intelekto negalią turinčių asmenų sporto varžyboms) ir laikosi nacionalinių antidopingo taisyklių;

5.3. TAMS varžybose turi dalyvauti ne mažiau kaip 6 šalių rinktinės komandinių žaidimų sporto šakose ir individualių sporto šakų komandinėse rungtyse, o dvikovinėse ir individualiose sporto šakose – ne mažiau kaip 10 šalių atstovai;

5.4. TAMS varžybos turi būti vykdomos Lietuvos Respublikos teritorijoje. Jei TAMS varžybos vykdomos keliose valstybėse, finansuojamos tik Lietuvos Respublikos teritorijoje rengiamų varžybų išlaidos;

5.5. TAMS varžybos turi apimti ne daugiau kaip dviejų amžiaus grupių, vienų TAMS varžybų vykdymą;

5.6. TAMS varžybos organizuojamos suaugusiųjų, jaunimo, jaunių ir (ar) jaunučių amžiaus grupėse pagal sporto šakos tarptautinės federacijos amžiaus grupes;

5.7. į TAMS varžybas nekviečiami ir jose neleidžiama dalyvauti Rusijos Federacijos ir Baltarusijos Respublikos piliečiams, atstovaujantiems savo šalims;

5.8. TAMS varžybose lygiagrečiai su dalyvio paraiška (licencija) prašoma 5.7. papunktyje nurodytų dalyvių savanoriškai pasirašyti deklaraciją, kuria būtų reikalaujama baigti karą Ukrainoje, pasisakoma prieš terorizmą ir agresiją, vykdomą Ukrainoje, ir išreiškiamas nepritarimas vykdomai Rusijos ir Baltarusijos politikai.

III SKYRIUS

REIKALAVIMAI PAREIŠKĖJAMS, KONKURSO SKELBIMAS IR PARAIŠKŲ TEIKIMO TVARKA

6. TAMS varžybų finansavimo konkurse gali dalyvauti olimpiniam, paralimpiniam, regos, klausos, judėjimo ar intelekto negalią turinčių asmenų sporto, studentų sporto judėjimams Lietuvoje vadovaujančios nevyriausybinės organizacijos, sporto šakų federacijos (toliau kartu – pareiškėjai).

7. Lėšos pareiškėjams gali būti skiriamos, jei nėra Sporto įstatymo 20 straipsnyje nurodytų pagrindų ir TAMS varžybos atitinka visus Aprašo II skyriuje nustatytus specialiuosius vertinimo kriterijus bei surenka minimalią balų sumą pagal Aprašo 1 priedo 8.2 dalyje detalizuotus bendruosius vertinimo kriterijus.

8. Pareiškėjai Konkursui teikia paraiškas pagal Aprašo 1 priede pateiktą formą.

9. Pareiškėjai konkursui gali teikti tik po vieną paraišką.

10. Dvi paraiškas gali teikti švietimo, mokslo ir sporto ministro tvirtinamų strateginių sporto šakų pareiškėjai, tačiau maksimali suminė abiejų paraiškų prašoma suma negali viršyti Aprašo 34 punkte nurodytos maksimalios lėšų sumos ir bent vienų prašomų finansuoti varžybų mastas yra ne žemesnis nei Europos lygmens.

11. Konkurso sąlygos ir su Konkursu susijusi informacija skelbiama Nacionalinės sporto agentūros prie Lietuvos Respublikos švietimo, mokslo ir sporto ministerijos (toliau – Agentūra) interneto svetainėje bei prireikus vienoje ar keliose visuomenės informavimo priemonėse, pasirinktose vadovaujantis Lietuvos Respublikos viešųjų pirkimų įstatymo nuostatomis.

12. Paraiškos Agentūrai teikiamos nurodytais metais vyksiančioms TAMS varžyboms iš dalies finansuoti.

13. Konkursas skelbiamas Agentūros direktoriaus sprendimu tvirtinant Konkurso sąlygas. Konkurso sąlygose detalizuojama:

13.1. paraiškų teikimo terminas ir TAMS varžybų organizavimo laikotarpis;

13.2. deklaracija, kad pareiškėjas, teikdamas paraišką, sutinka, kad su paraiška susijusi informacija būtų skelbiama Agentūros ir Ministerijos interneto svetainėje: pareiškėjo pavadinimas, TAMS varžybų pavadinimas, santrauka, prašoma lėšų suma, sprendimas dėl lėšų skyrimo (neskyrimo) ir šių sprendimų motyvai, informacija apie TAMS varžybų įgyvendinimo rezultatus, lėšų mokėjimo sustabdymą ar nutraukimą;

13.3. informacija apie Agentūros logotipo viešinimą;

13.4. paraiškos teikimo būdas;

13.5. skirstoma valstybės biudžeto lėšų suma konkursui.

14. Paraiškų teikimo terminas nustatomas Konkurso sąlygose ir turi būti ne trumpesnis nei 15 darbo dienų nuo Konkurso teikti paraiškas paskelbimo datos.

15. Konkursų skaičius per kalendorinius metus neribojamas.

16. Pareiškėjas, siekdamas gauti finansavimą, kartu su užpildyta paraiška turi pateikti Aprašo 1 priede nurodytus dokumentus.

17. TAMS varžybų vykdytojai turi prisidėti nuosavomis ar kitų šaltinių lėšomis (toliau – nuosavos lėšos) 10 procentų nuo panaudotos valstybės biudžeto lėšų sumos, prisidėdami prie kiekvienos sąmatos išlaidų dalies. Šiame Apraše nuosavos lėšos suprantamos kaip pajamos, gautos iš pareiškėjo nario (-ių) mokesčio, mokesčiai už varžybų dalyvius, starto mokesčiai, gyventojų skirta pajamų mokesčio dalis, rėmėjų lėšos, parama, subsidijos iš tarptautinių organizacijų, ūkinės veiklos pajamos.

18. TAMS varžybų paraiškos priede – sąmatoje pareiškėjai nurodo prašomą valstybės biudžeto lėšų sumą bei deklaruoja bendrą 10-ies procentų prisidėjimą nuosavomis lėšomis. Jei, rengiant TAMS varžybas, yra vadovaujamasi tarptautinės sporto šakos federacijos reglamentais, taisyklėmis, varžybų organizavimo kontraktu ar kitais tarptautinės sporto šakos federacijos patvirtintais dokumentais, kuriais pareiškėjui privaloma finansuoti kita, nei Apraše nurodyta, apimtimi ar kitas išlaidas, nei išvardyta Aprašo 37 punkte, nuosavų lėšų indėlis užskaitomas, tokias išlaidas deklaruojant Aprašo 3 priedo 7 dalyje.

19. Paraiškos iki Konkurso sąlygose nurodyto termino pabaigos turi būti pateiktos elektroniniu būdu, pasirašius saugiu elektroniniu parašu konkurso sąlygose nurodytu būdu. Kitais būdais pristatytos arba praleidus Konkurso sąlygose nustatytą terminą pateiktos paraiškos nenagrinėjamos.

20. Agentūra, siekdama įvertinti pareiškėjo tinkamumą valstybės biudžeto lėšoms gauti, pareiškėjų gali prašyti patikslinti pateiktą informaciją, pateikti papildomą, nei nurodyta Aprašo 1 priede, informaciją, nurodydama ne trumpesnį kaip 2 darbo dienų terminą šiai informacijai pateikti. Šiuo atveju sprendimo dėl TAMS varžybų finansavimo priėmimas atidedamas, iki kol pareiškėjas pateiks prašomą informaciją, tačiau visais atvejais negali būti praleistas Aprašo 33 punkte nurodytas sprendimo priėmimo terminas.

21. Jeigu paraiška pateikta pasibaigus Konkurso sąlygose nustatytam terminui arba pareiškėjas per Aprašo 20 punkte nustatyta tvarka paskirtą terminą nepateikia dokumentų ir (ar) papildomos informacijos, Agentūra priima motyvuotą sprendimą tokią paraišką pripažinti netinkama ir ją atmesti, sprendimo motyvai nurodomi Agentūros direktoriaus įsakyme. Pareiškėjas apie tokio sprendimo priėmimą yra informuojamas Aprašo 33 punkte numatyta tvarka.

22. Siekiant užtikrinti paraiškų vertinimo skaidrumą ir pareiškėjų lygiateisiškumą, paraiškų taisymas, tikslinimas, pildymas ar papildomas dokumentų teikimas pareiškėjo iniciatyva po paraiškos pateikimo yra negalimas.

IV SKYRIUS

PARAIŠKŲ VERTINIMAS

23. Paraiškos vertinamos balais pagal Sporto įstatymo 18 straipsnio 7 dalyje nustatytus bei TAMS varžybų paraiškos vertinimo lentelėje Aprašo 1 priedo 8.2 papunktyje detalizuotus bendruosius kriterijus ir Aprašo 6 punkte nustatytus specialiuosius vertinimo kriterijus.

24. Jei paraiška neatitinka bent vieno Aprašo 5 punkte nustatyto specialiojo kriterijaus, paraiška atmetama ir tolimesnis bendrųjų kriterijų vertinimas neatliekamas.

25. Jei paraiška, vertinant bendruosius vertinimo kriterijus, surenka 14 ir mažiau balų (iš 48 galimų), paraiška nefinansuojama, nes nesurinko minimalaus paraiškos vertinimo balų skaičiaus.

26. Paraiškas vertina bei siūlymus dėl finansavimo skyrimo, sutarčių pakeitimo ir lėšų grąžinimo rengia Agentūros direktoriaus įsakymu sudaryta Tarptautinių aukšto meistriškumo sporto varžybų finansavimo konkurso vertinimo komisija (toliau – Komisija).

27. Komisijos nariais gali būti skiriami Agentūros valstybės tarnautojai, tačiau Komisijai prireikus ekspertinės patirties gali būti pasitelkiami kiti specialistai.

28. Komisija, siekdama įvertinti pareiškėjo kompetenciją, motyvaciją, biudžetą ir kitą paraiškoje pateiktą informaciją, nagrinėdama paraišką, gali surengti susitikimą su pareiškėju.

29. Jeigu dalis išlaidų yra nepagrįstos, nėra akivaizdaus šių išlaidų būtinumo TAMS varžybų veikloms įgyvendinti, Agentūra raštu pareiškėjo paprašo pagrįsti tokias išlaidas ir (arba) pasiūlo sumažinti dalį TAMS varžybų išlaidų. Jei pareiškėjas per nustatytą ne trumpesnį nei 2 darbo dienų terminą nepateikia prašomos informacijos arba jo pateikta informacija nepagrindžia išlaidų būtinumo, nepagrįstos išlaidos laikomos netinkamomis finansuoti.

30. Komisija, vertindama paraišką, paraiškos vertinimo lentelėje (Aprašo 1 priedo 8 dalis) skiria balus.

31. Komisija, įvertinusi visas jai pateiktas paraiškas bei konkurso sąlygose skirstomą valstybės biudžeto lėšų sumą, parengia išvadą dėl paraiškų finansavimo (su vertinimo balais nuo didžiausio iki mažiausio), sudaro siūlomų finansuoti paraiškų eilę, kurioje nurodo pareiškėjo pavadinimą, juridinio asmens kodą, TAMS varžybų pavadinimą, prašomų lėšų dalį ir siūlomą skirti lėšų dalį, motyvuotus vertinimo rezultatus kartu su siūlymais dėl paraiškų finansavimo. Komisijos protokolai ir finansavimo skyrimo ar neskyrimo dokumentai yra viešai skelbiami Agentūros ir Ministerijos interneto svetainėse.

32. Sprendimus dėl valstybės biudžeto lėšų skyrimo (neskyrimo), lėšų grąžinimo ir jų grąžinamos sumos TAMS varžyboms Lietuvos Respublikoje vykdyti priima Agentūros direktorius, atsižvelgdamas į Komisijos sudarytą atrinktų finansuoti paraiškų eilę, išvadą dėl paraiškų finansavimo tinkamumo ir finansuojamos sumos pagrįstumo.

33. Paraiškos įvertinamos ir sprendimai dėl valstybės biudžeto lėšų skyrimo (neskyrimo) priimami ne vėliau kaip per 15 darbo dienų nuo Konkurso sąlygose nurodyto termino teikti paraiškas pabaigos. Apie priimtą sprendimą dėl valstybės biudžeto lėšų skyrimo (neskyrimo ar grąžinimo) pareiškėjai informuojami ne vėliau kaip per 3 darbo dienas nuo sprendimo priėmimo paraiškoje nurodytu elektroninio pašto adresu.

V SKYRIUS

TAMS VARŽYBŲ FINANSAVIMO SĄLYGOS IR LĖŠŲ PANAUDOJIMO TVARKA

34. Minimali valstybės biudžeto lėšų skiriama suma – 20 000 eurų (dvidešimt tūkstančių eurų), maksimali skiriama suma 500 000 eurų (penki šimtai tūkstančių eurų).

35. Pareiškėjas, teikdamas paraišką, privalo įsipareigoti ir raštu deklaruoti, kad TAMS varžybų išlaidos nėra ir nebus pakartotinai finansuojamos iš Lietuvos Respublikos valstybės biudžeto ir savivaldybių biudžetų bei kitų piniginių išteklių.

36. Lėšų panaudojimas pripažįstamas tinkamu, jeigu išlaidos yra tiesiogiai susijusios ir būtinos TAMS varžyboms surengti, realios, atitinkančios išlaidų patyrimo / sandorio sudarymo metu rinkos kainas, pagrįstos faktinį lėšų panaudojimą įrodančiais dokumentais bei numatytos sutarties lėšų naudojimo sąmatoje (toliau – sąmata), o varžybos yra surengtos paraiškoje pateikta apimtimi t. y. ir po TAMS varžybų surengimo atitinka sąlygas, nustatytas Aprašo II skyriuje.

37. TAMS varžyboms skirtos lėšos laikomos panaudotomis pagal sutartyje ir jos prieduose nurodytą paskirtį, jeigu išlaidos patirtos ir apmokėtos TAMS varžybų vykdymo ir pasirengimo laikotarpiu. Tinkamomis pripažįstamos šios TAMS varžybų organizavimo ir vykdymo išlaidos:

37.1. fizinių asmenų, kurie tiesiogiai vykdo TAMS varžybas (yra įdarbinti) (toliau – tiesioginiai vykdytojai, vadovai), darbo užmokestis ir su tuo susiję vykdytojo privalomi mokėti mokesčiai. Valstybės biudžeto lėšomis gali būti apmokama tik ta TAMS varžybų tiesioginio vykdytojo darbo užmokesčio dalis, kuri tenka tiesiogiai su TAMS varžybų įgyvendinimu susijusiam darbui (apskaičiuojama pagal TAMS varžyboms surengti tiesiogiai skirto darbo laiko ir su darbuotoju sudarytoje darbo sutartyje nurodyto darbo laiko proporciją, gautą dydį dauginant iš darbo užmokesčio dydžio, nurodyto su darbuotoju sudarytoje darbo sutartyje).

37.2. TAMS varžybų vadovo ir vykdytojų darbo užmokesčiui iš valstybės biudžeto lėšų gali būti skirta iki 3 MMA per mėnesį dydžio suma;

37.3. komandiruočių faktinės išlaidos (vykimo į TAMS varžybų vietą ir grįžimo atgal), kaip nustatyta Komandiruočių sąnaudų atskaitymo iš pajamų taisyklėse, patvirtintose Lietuvos Respublikos Vyriausybės 2003 m. sausio 28 d. nutarimu Nr. 99 „Dėl Komandiruočių sąnaudų atskaitymo iš pajamų taisyklių patvirtinimo“;

37.4. patalpų ir TAMS varžybų įrangos, priemonių, infrastruktūros (tarp jų ir sporto bazių, sporto varžybų lauko ar (ar) vidaus infrastruktūros) parengimas, nuoma ar (ir) paslaugos, eksploatavimo (priežiūros ir parengimo, valymo darbai, paslaugos, komunalinės) paslaugos, skirtos TAMS varžyboms tiesiogiai vykdyti;

37.5. varžyboms organizuoti būtinos papildomos sanitarinės paslaugos, nuoma (dušinių, sanitarinių mazgų, praustuvių);

37.6. transporto nuomos, transporto paslaugų, kelionės išlaidų, išlaidos degalams, parkavimo, sandėliavimo išlaidos;

37.7. sporto inventoriaus, įrangos ar priemonių transportavimo išlaidos;

37.8. autorinių, veiklos, paslaugų atlyginimai (pagal autorines, veiklos ar paslaugų sutartis), kitų atlygintinų paslaugų, savanoriškos veiklos sutartys;

37.9. sporto inventoriui ir (ar) įrangai (trumpalaikis turtas), priemonėms įsigyti ar nuomoti;

37.10. leidybos, spausdinimo, reklaminių tentų gamybos, interneto, fotografavimo, radijo ir televizijos, kitų visuomenės informavimo priemonių naudojimo paslaugos, susijusios su TAMS varžybų įgyvendinimu ir viešinimu, ne daugiau nei 5 procentai nuo skiriamų lėšų sumos;

37.11. transliacijų ir filmavimo išlaidos, jei numatytos ir pagrįstos tarptautinės sporto šakos federacijos reglamentuose, dokumentuose, TAMS varžybų kontrakte;

37.12. Lietuvos rinktinės, teisėjų, varžybų komisarų ar kt. tarptautinio ar vietinio aptarnaujančio personalo, organizacinio komiteto maitinimo ir apgyvendinimo paslaugos (įskaitant miesto rinkliavos ar kurorto mokesčius);

37.13. neapmokestinamos piniginės kompensacijos, kaip nustatyta Viešųjų renginių ir aukšto meistriškumo sporto treniruočių stovyklų dalyviams skiriamų neapmokestinamųjų piniginių kompensacijų dydžių ir mokėjimo tvarkos taisyklėse, patvirtintose Lietuvos Respublikos Vyriausybės 2003 m. gruodžio 2 d. nutarimu Nr. 1515 „Dėl Viešųjų renginių ir aukšto meistriškumo sporto treniruočių stovyklų dalyviams skiriamų neapmokestinamųjų piniginių kompensacijų dydžių ir mokėjimo tvarkos taisyklių patvirtinimo“;

37.14. savanorių išlaidų kompensavimo, kaip tai numato Lietuvos Respublikos savanoriškos veiklos įstatymas;

37.15. prašomos apmokėti ne sportinės, o kultūrinės dalies išlaidos (TAMS varžybų atidarymo, uždarymo ceremonijos, protokoliniai renginiai, kurie yra TAMS varžybų dalis ir vyksta jų organizavimo metu), jeigu tai reglamentuota ir sąlygota tarptautinės sporto šakos federacijos TAMS varžybų organizavimą reglamentuojančiuose teisės aktuose ar kituose dokumentuose;

37.16. dopingo patikros ir tyrimų procedūros, tyrimų siuntimo išlaidos;

37.17. renginio draudimo išlaidos;

37.18. varžyboms vykdyti būtina laiko ar vaizdo fiksavimo, nuėmimo, įgarsinimo ar kita, pagal tarptautinių varžybų organizavimo standartus ir reikalavimus būtina įrangos nuoma ar paslauga;

37.19. sutartiniu pagrindu detaliai įformintos renginių aptarnavimo ar organizavimo paslaugos, jei nedubliuoja kitų Aprašo 37 punkte nustatytų paslaugų;

37.20. iki 5 procentų skirtos valstybės biudžeto lėšų sumos gali būti panaudota nenumatytoms išlaidoms, kurios pripažintos leidžiamomis Apraše ir kurios nebuvo žinomos sutarties sudarymo metu bei nedubliuoja sąmatoje jau esančių išlaidų, padengti;

37.21. asmenų su negalia būtinos aptarnavimo paslaugos (gestų kalbos vertėjai, aklųjų ar kt. negalią turinčių sportininkų aptarnaujantis ar pagalbinis personalas);

37.22. sportinės aprangos ir sportinės avalynės įsigijimo išlaidos, organizacinio komiteto, personalo ir savanorių darbo apranga;

37.23. administravimo išlaidos (TAMS varžybų vadovo darbo užmokesčiui, buhalterio ar kito asmens, galinčio tvarkyti buhalterinę apskaitą, darbo užmokesčio išlaidos arba išlaidos už teikiamas buhalterines paslaugas, jeigu pareiškėjas neturi buhalterio ar kito asmens, galinčio tvarkyti buhalterinę apskaitą; viešųjų pirkimų, audito paslaugos, transporto ir patalpų nuomos, komunalinių paslaugų, ryšių paslaugų, banko ar kitos kredito įstaigos paslaugų mokesčiai, tiesiogiai susiję su TAMS varžybų vykdymu);

37.24. pasaulio ir Europos čempionatų (ar analogiško lygio varžyboms) organizavimo įmokoms už suteiktą teisę surengti TAMS varžybas;

37.25. būtinos kanceliarinės prekės TAMS varžyboms;

37.26. TAMS varžybų apdovanojimams (sukomplektuoti medaliai, taurės) apmokėti, kai sukomplektuoto medalio vieneto vertė ne didesnė kaip 40 (keturiasdešimt) eurų, o taurių – ne didesnė kaip 100 (vienas šimtas) eurų;

37.27. muitai, mokestinės prievolės, importo mokesčiai;

37.28. medicinos ir sveikatos apsaugos paslaugos, prekės ir priemonės;

37.29. išlaidos, kurios patirtos TAMS varžybų vykdymo ir pasirengimo laikotarpiu, kuris yra apibrėžiamas sutartyje;

37.30. vykdant TAMS varžybas keliose valstybėse, tinkamomis išlaidomis pripažįstama tik Lietuvos Respublikos teritorijoje rengiamų varžybų išlaidų dalis;

37.31. Aprašo 37.1–37.30 papunkčiuose TAMS varžyboms vykdyti numatytos išlaidos, kurias pareiškėjas patyrė iki sutarties sudarymo momento (tačiau ne anksčiau kaip nuo einamųjų metų sausio 1 dienos).

38. Administravimo išlaidoms gali būti panaudojama ne daugiau kaip 10 procentų TAMS varžyboms skirtų valstybės biudžeto lėšų.

39. TAMS varžyboms organizuoti ir vykdyti visoms išlaidoms apmokėti atsiskaitymai turi būti vykdomi negrynaisiais pinigais.

40. Visos patirtos išlaidos turi būti tiesiogiai susijusios ir būtinos TAMS varžyboms surengti.

41. Išlaidos yra pripažįstamos tinkamomis, jei yra patirtos laikantis Viešųjų pirkimų įstatymo nuostatų, jeigu TAMS varžybų vykdytojas, vadovaujantis Viešųjų pirkimų įstatymo nuostatomis, yra perkančioji organizacija.

42. Draudžiamas vykdytojo sutartinių įsipareigojimų perdavimas trečiosioms šalims.

43. TAMS varžyboms organizuoti ir vykdyti skirtų lėšų negalima naudoti:

43.1. ilgalaikiam materialiajam ir nematerialiajam turtui įsigyti;

43.2. sporto bazės, kurioje vyks TAMS varžybos, pastatų ir patalpų remontui;

43.3. baudoms, delspinigiams, finansinėms nuobaudoms, bylinėjimosi ar kitoms teisinių paslaugų išlaidoms, paskolų palūkanoms ir skolų padengimo išlaidoms apmokėti;

43.4. Lietuvos Respublikos teisės aktų nustatyta tvarka susigrąžinamam arba atskaitomam pridėtinės vertės mokesčiui (toliau – PVM) apmokėti;

43.5. pareiškėjo veiklos plėtrai ar jo kasdienei veiklai (išskyrus Aprašo 37 punkte nurodytas išlaidas arba kai tokios išlaidos yra susijusios su TAMS varžybų išlaidomis ir yra būtinos TAMS varžyboms įgyvendinti);

43.6. naujos infrastruktūros (objektų (-o) komplekso arba jo nedalomos dalies) statybai;

43.7. narystės asociacijose ir kitose organizacijose mokesčiams apmokėti;

43.8. išlaidoms, susijusioms su lizingo, išperkamosios nuomos sutartimis;

43.9. papildomoms savanoriško sveikatos draudimo arba įmokoms į pensijų ir kitus fondus, išskyrus privalomąsias įmokas įdarbinant;

43.10. papildomoms išmokoms TAMS varžybose dirbančiam personalui, kurios nėra susijusios su įprastomis darbo sutarties sąlygomis (skatinamosios išmokos, išmokos švenčių, jubiliejų ar kitomis progomis, tikslinėms atostogoms ir t. t.);

43.11. išeitinėms išmokoms, kompensacijoms (išskyrus kompensaciją už TAMS varžybų įgyvendinimo laikotarpiu priskaičiuotas ir nepanaudotas kasmetines atostogas, jeigu ji apskaičiuota ne vėliau kaip paskutinę darbo dieną vykdant TAMS varžybas);

43.12. turto nusidėvėjimo (amortizacijos) išlaidoms;

43.13. įmokoms už TAMS varžybų įtraukimą į tarptautinės sporto šakos kalendorių;

43.14. išlaidoms, skirtoms licencijoms ir leidimams įsigyti;

43.15. reprezentacinėms išlaidoms, reprezentacinių renginių organizavimui padengti;

43.16. piniginiams prizams, suvenyrams, dovanoms;

43.17. kitoms išlaidoms, kurios nepaminėtos kaip tinkamos.

44. Agentūrai nustačius, kad TAMS varžybų išlaidos kartą jau buvo finansuotos, skirtas finansavimas grąžinamas Agentūrai per 5 darbo dienas nuo pareiškėjo informavimo (už kiekvieną uždelstą dieną mokant po 0,03 procento dydžio delspinigius nuo laiku negrąžintos sumos), o pareiškėjas praranda teisę 3 metus teikti paraiškas TAMS varžyboms finansuoti.

VI SKYRIUS

LĖŠŲ NAUDOJIMO SUTARČIŲ SUDARYMAS IR FINANSUOJAMŲ TAMS VARŽYBŲ VIEŠINIMAS

45. Su pareiškėju, kurio TAMS varžyboms vykdyti yra skirtas finansavimas (toliau – Vykdytojas), Agentūra sudaro sutartį, parengtą pagal Aprašo 2 priede pateiktą formą.

46. Agentūra per 5 darbo dienas nuo finansavimo TAMS varžyboms skyrimo parengia ir pateikia Vykdytojui sutartį bei nurodo pasiūlymo pasirašyti sutartį galiojimo terminą, kuris turi būti ne trumpesnis nei 5 darbo dienos.

47. Jeigu iki sutarties pasirašymo nustatomi sutarties netikslumai, Agentūra ne vėliau kaip per 3 darbo dienas patikslina sutartį ir iš naujo pateikia Vykdytojui, nustatydama pasirašymo terminą, kuris turi būti ne trumpesnis nei 2 darbo dienos.

48. Sutartis turi būti sudaryta ne vėliau kaip per 15 kalendorinių dienų nuo sprendimo dėl valstybės biudžeto lėšų skyrimo TAMS varžyboms priėmimo. Jeigu per šį terminą sutartis nesudaroma ne dėl Agentūros kaltės, Agentūra pripažįsta netekusiu galios sprendimą skirti valstybės biudžeto lėšas.

49. Siekiant informuoti visuomenę apie biudžeto lėšų naudojimą TAMS varžyboms organizuoti ir vykdyti, visoje TAMS varžybų sklaidos (viešinimo) medžiagoje Vykdytojas turi nurodyti, kad TAMS varžybas finansuoja Agentūra, naudodamas Agentūros logotipą, paskelbtą Agentūros interneto svetainėje.

VII SKYRIUS

ATSISKAITYMO UŽ PANAUDOTAS VALSTYBĖS BIUDŽETO LĖŠAS TVARKA

50. TAMS varžyboms pasibaigus, Vykdytojas atsiskaito Agentūrai sutartyje nustatytais terminais, teikdamas šiuos dokumentus:

50.1. Lėšų panaudojimo ataskaitą (parengtą pagal Aprašo 3 priedą);

50.2. Tarptautinių aukšto meistriškumo sporto varžybų įvykdymo ataskaitą (parengtą pagal Aprašo 4 priedą).

50.3. Vykdytojas pagrindžia išlaidas, pateikdamas prekių ir paslaugų tiekėjų pateiktas sąskaitas faktūras, pridėtinės vertės mokesčio sąskaitas faktūras, pirkimo ir pardavimo kvitus, darbo užmokesčio apskaitos žiniaraščius, kelionių dokumentus, sutartis ir darbų, paslaugų ar pirkinių priėmimo ir perdavimo aktus bei kitus pateisinančius ir įrodančius patirtas išlaidas dokumentus;

50.4. Vykdytojas pateikia išlaidų apmokėjimą įrodančius dokumentus: banko arba kitos kredito įstaigos sąskaitos išrašus, įrodančius, kad pagal išlaidas pateisinančius dokumentus buvo atliktas mokėjimas;

50.5. viešųjų pirkimų dokumentus.

51. Agentūrai paprašius, teikiami su TAMS varžybomis susiję veiklos dokumentai ar jų viešinimo nuorodos: starto programos, finišo protokolai, susirinkimų protokolai, dalyvių paraiškos ir kt.

52. Agentūrai nustačius, kad išlaidos patirtos pažeidžiant teisės aktų ir (ar) sutarties reikalavimus, Komisija siūlo Agentūros direktoriui priimti sprendimą dėl lėšų grąžinimo, ir suma, atitinkanti netinkamų finansuoti išlaidų dydį, grąžinama Agentūrai ne vėliau kaip per 5 darbo dienas nuo pranešimo apie sprendimą dėl lėšų grąžinimo gavimo dienos (už kiekvieną uždelstą dieną mokant po 0,03 procento dydžio delspinigius nuo laiku negrąžintos sumos).

53. Agentūrai nustačius, kad TAMS paraiškoje ar ataskaitoje pateikta klaidinga informacija, susijusi su paraiškos atitiktimi Aprašo II skyriuje nurodytiems kriterijams, ar TAMS varžybos surengtos ne visa apimtimi ir neatitinka Aprašo II skyriuje nurodytų kriterijų, sprendimą dėl finansavimo grąžinimo ir jo dydžio priima Komisija.

VIII SKYRIUS

TAMS VARŽYBOMS ORGANIZUOTI IR VYKDYTI SKIRTŲ VALSTYBĖS BIUDŽETO LĖŠŲ NAUDOJIMO KONTROLĖ

54. TAMS varžyboms vykdyti skirtų valstybės biudžeto lėšų naudojimo kontrolę vykdo sutartyje nurodytas atsakingas asmuo (asmenys).

55. Atsakingi asmenys turi teisę reikalauti, kad Vykdytojas sudarytų sąlygas atlikti valstybės biudžeto lėšų naudojimo patikrinimus, pateiktų prašomus dokumentus, leistų dalyvauti TAMS varžybose, kurioms skirtos valstybės biudžeto lėšos, suteiktų kitą informaciją, reikalingą kontrolei vykdyti.

56. TAMS varžyboms įgyvendinti skirtų lėšų naudojimo kontrolės vykdymas laikomas baigtu, kai patikrinamos ir pasirašomos ataskaitos.

IX SKYRIUS

VALSTYBĖS BIUDŽETO LĖŠŲ NESKYRIMO PAGRINDAI IR LĖŠŲ GRĄŽINIMO TVARKA

57. Valstybės biudžeto lėšų neskyrimo pagrindai ir lėšų grąžinimas nustatyti Sporto įstatymo 20 straipsnyje, ar pažeidus sutarties ar šio Aprašo V skyriuje nustatytą lėšų panaudojimo tvarką.

58. Visais Apraše nustatytais atvejais sprendimus dėl lėšų grąžinimo priima Agentūros vadovas, atsižvelgdamas į Komisijos pateiktus argumentuotus siūlymus. Sprendimas dėl lėšų grąžinimo turi atitikti Lietuvos Respublikos viešojo administravimo įstatymo 8 straipsnyje nustatytus individualiam administraciniam aktui taikomus reikalavimus. Sprendime taip pat nurodoma informacija apie TAMS varžybų pavadinimą, pareiškėją, informacija apie nustatytą pažeidimą, nustatyta netinkamų finansuoti išlaidų suma, grąžintinų lėšų suma bei jų grąžinimo tvarka, sprendimo dėl lėšų grąžinimo apskundimo tvarka ir kitos aplinkybės.

59. Apie priimtą sprendimą dėl lėšų grąžinimo ne vėliau kaip per 3 darbo dienas nuo jo priėmimo dienos Agentūra raštu informuoja pareiškėją, pateikdama sprendimą dėl lėšų grąžinimo.

60. Pareiškėjas grąžintinas lėšas turi grąžinti sutartyje nurodytais terminais.

X SKYRIUS

BAIGIAMOSIOS NUOSTATOS

61. NSA kaupia ir sistemina informaciją apie TAMS varžybų įgyvendinimą, saugo susirašinėjimą su pareiškėjais, projektų paraiškas, sutartis, vykdymo ataskaitas ir projektų išlaidas pagrindžiančių dokumentų kopijas. Dokumentai, kuriuose yra asmens duomenų, tvarkomi ir saugomi vadovaujantis Dokumentų tvarkymo ir apskaitos taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“. Kiti dokumentai saugomi ir tvarkomi vadovaujantis Lietuvos Respublikos dokumentų ir archyvų įstatymu ir kitais dokumentų tvarkymą reglamentuojančiais teisės aktais. Pasibaigus saugojimo terminui, visi dokumentai, įskaitant tuos, kuriuose yra asmens duomenų, sunaikinami, išskyrus tuos, kurie įstatymų ar kitų teisės aktų, reglamentuojančių duomenų saugojimą, nustatytais atvejais turi būti perduoti saugoti pagal Dokumentų ir archyvų įstatymą.

62. Pareiškėjų pagal Aprašą pateiktuose dokumentuose, juose nurodyti fizinių asmenų asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą. Asmens duomenų tvarkymo tikslas - paraiškų vertinimo procedūrų, pareiškėjų įsipareigojimų įgyvendinimo priežiūros vykdymo, lėšų administravimo procedūrų užtikrinimas.

63. Pareiškėjai NSA sprendimus ar veiksmus (neveikimą) turi teisę skųsti Lietuvos administracinių ginčų komisijai Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba administraciniam teismui Lietuvos Respublikos administracinių bylų teisenos įstatymo nustatyta tvarka.

_____________________

Tarptautinių aukšto meistriškumo sporto

varžybų finansavimo konkurso būdu tvarkos aprašo

1 priedas

(Paraiškos tarptautinių aukšto meistriškumo sporto varžybų finansavimo konkursui forma)

______________________________________________________________

(pareiškėjo pavadinimas)

________________________________________________________________

(adresas, telefonas, elektroninis paštas)

Nacionalinei sporto agentūrai prie Lietuvos Respublikos

švietimo, mokslo ir sporto ministerijos

A.	Goštauto g. 12, Vilnius

El. p. info@sportas.smsm.lt

PARAIŠKA

TARPTAUTINIŲ AUKŠTO MEISTRIŠKUMO SPORTO VARŽYBŲ FINANSAVIMO KONKURSUI

20__ m. _______________________ d.

1. INFORMACIJA APIE TAMS VARŽYBAS, PAREIŠKĖJĄ, SPORTO ŠAKĄ AR DISCIPLINĄ

1.1.	TAMS varžybų pavadinimas lietuvių ir anglų kalbomis.

1.2. TAMS varžybų data, kaip sporto šakos tarptautiniame varžybų kalendoriuje.

1.3.	TAMS varžybų pasirengimo laikotarpis. Įtraukiamas į sutartį (negali būti ankstesnis nei tų metų, kuriais rengiamos TAMS varžybos, sausio 1 d. ir vėlesnis nei gruodžio 31 d.).

1.4. TAMS varžybų dalyvių amžiaus grupė (suaugusieji, jaunimas, jauniai, jaunučiai).

1.5. Pareiškėjo pavadinimas (nurodomas Juridinių asmenų registre įregistruotas pareiškėjo pavadinimas).

1.6. Pareiškėjo teisinė forma (pvz., asociacija, viešoji įstaiga).

1.7. Juridinio asmens kodas (nurodomas pareiškėjo kodas pagal Juridinių asmenų registrą).

1.8. Pareiškėjo vadovas / įgaliotas asmuo (vardas ir pavardė, pareigos organizacijoje, telefonas, elektroninis paštas).

1.9. Pareiškėjo finansininko kontaktai (vardas ir pavardė, pareigos organizacijoje, telefonas, elektroninis paštas).

1.10. Paraiškos įgyvendinimo vadovas – vardas ir pavardė, pareigos organizacijoje, telefonas, elektroninis paštas (kontaktiniam asmeniui prireikus siunčiami informaciniai pranešimai, susiję su konkursu, prašoma paaiškinti ir (ar) patikslinti pateiktą informaciją, kreipiamasi dėl trūkstamų dokumentų pateikimo).

2. TARPTAUTINIŲ AUKŠTO MEISTRIŠKUMO SPORTO VARŽYBŲ APRAŠYMAS

2.1. TAMS varžybų tikslas ir uždaviniai (tikslas turi būti aiškus ir konkretus, apibrėžiantis pagrindinę TAMS varžybų vykdymo idėją; uždaviniai turėtų būti nustatomi taip, kad būtų galima surinkti ir pateikti duomenis, patvirtinančius TAMS varžybų metu padarytą pažangą bei atsakyti į klausimą, kas turi būti padaryta, kad tikslas būtų pasiektas).

tikslas:
Uždaviniai:

2.2. TAMS varžybų aprašymas.

2.3. TAMS varžybų dalyvių skaičius.

Eil. Nr.	Dalyvių grupės	Bendras skaičius (Lietuva ir kitos šalys)	Planuojama iš Lietuvos
2.3.1.	Sportininkai
2.3.2.	Treneriai
2.3.3.	Kiti komandas aptarnaujantys asmenys
2.3.4.	Organizacinio komiteto nariai
2.3.5.	Teisėjai
2.3.6.	Kitas aptarnaujantis personalas
2.3.7.	Savanoriai
Iš viso

2.4. TAMS varžybose dalyvaujančios valstybės (įsipareigojama, kiek minimaliai valstybių dalyvaus TAMS varžybose).

2.5. TAMS varžybų metu vykdomų rungčių nesutrumpinti pavadinimai bei trumpinys varžybų protokole, informacija, ar rungtis įtraukta į olimpinių žaidynių programą ar ne.

2.6. Planuojami TAMS varžybose pasiekti Lietuvos sportininkų ir (ar) komandų rezultatai.

2.7. Pateikti informaciją, kokius tvarumo siekius keliate šių TAMS varžybų organizavimo metu bei kokiomis priemonėmis juos ketinate įgyvendinti.

2.8. Pateikti informaciją, ar TAMS varžybų organizavimas atitinka aplinkos apsaugos reikalavimus ir yra suderintas su institucijomis. Pateikite detalesnę informaciją*.

*Pildo tik tie pareiškėjai, kuriems aktualu.

2.9. Pateikti informaciją, ar TAMS varžybų organizavimo metu bus atliekama dopingo patikra ir ar bus kviečiami nacionalinės antidopingo agentūros pareigūnai.

3. TARPTAUTINIŲ AUKŠTO MEISTRIŠKUMO SPORTO VARŽYBŲ ORGANIZAVIMAS

3.1. TAMS varžybų vykdymo vieta (nurodomas teritorijos administracinio vieneto ir konkrečios gyvenamosios vietovės pavadinimas, sporto objekto, kuriame bus vykdomos varžybos, pavadinimas, adresas).

3.2. TAMS varžybų partneriai, jų pareigos.

4. TARPTAUTINIŲ AUKŠTO MEISTRIŠKUMO SPORTO VARŽYBŲ VIEŠINIMAS

4.1. Detalizuoti informaciją apie įsipareigojimą transliuoti TAMS varžybas užsienio valstybių televizijų eteryje, jei planuojama.

4.2. Detalizuoti informaciją apie įsipareigojimą transliuoti TAMS varžybas nacionalinės televizijos transliacijas, jei planuojama.

4.3. Detalizuoti informaciją apie kitą planuojamą viešinimo būdą.

4.4. Detalizuoti informaciją apie Nacionalinės sporto agentūros prie Lietuvos Respublikos švietimo, mokslo ir sporto ministerijos logotipo viešinimo pozicijas, planą.

5. TARPTAUTINIŲ AUKŠTO MEISTRIŠKUMO SPORTO VARŽYBŲ FINANSAVIMAS

5.1. Bendra ir prašoma skirti suma eurais

5.1.1. Bendra TAMS varžyboms surengti būtina suma	5.1.2. Prašoma skirti valstybės biudžeto lėšų suma

5.2. Patekite informaciją apie kitus finansavimo šaltinius:

Finansavimo šaltinio pavadinimas	Suma (Eur)	Lėšų paskirtis
5.2.1.	Tarptautinė federacija
5.2.2.	Nuosavos pareiškėjo turimos lėšos
5.2.3.	Savivaldybė
5.2.4.	Rėmėjai
5.2.5.	Bilietų, atributikos ar kt. pardavimai
5.2.6.	Starto mokesčiai
5.2.7.	Dalyvių tiksliniai mokėjimai už paslaugas
5.2.8.	Partnerių indėlis
5.2.9.	Kita (išvardyti)
Iš viso

5.3. Savivaldybės indėlis, rengiant TAMS varžybas (savivaldybės pavadinimas ir pagalba renginiui – netiesioginė finansinė – darbais, paslaugomis, prekėmis, paramos vertė eurais).

5.4. Informacija apie pareiškėjui paskutinius dvejus metus skirtas valstybės biudžeto lėšas TAMS varžyboms Lietuvoje vykdyti.

Metai	TAMS varžybų pavadinimas	Skirta biudžeto lėšų (Eur)	Panaudota kitų finansavimo šaltinių lėšų (Eur)

5.5. Ar TAMS varžybų poreikiui organizuoti buvo pritarta Nacionalinėje sporto taryboje, ar poreikis nesvarstytas.

5.6. Kita svarbi informacija, kurią pageidaujate pateikti.

6. PRIDEDAMI DOKUMENTAI AR NUORODOS

6.1. Teikiami pagal paraiškos teikimo metu galiojančio Sporto įstatymo 20 straipsnio, jei nebuvo teikti Agentūrai, su tų metų, kuriais ketinama vykdyti TAMS varžybas, Aukšto meistriškumo sporto programa.

Eil. Nr.	Dokumento pavadinimas	Prisegtas dokumentas ir (ar) nuoroda
6.1.1.	Dokumentai, kurie leidžia nustatyti atitiktį: juridinis asmuo, atlikęs praėjusių kalendorinių metų finansinių ataskaitų auditą, pateikė nepriklausomo auditoriaus neigiamą išvadą.
6.1.2.	Dokumentai, kurie leidžia nustatyti atitiktį: juridinis asmuo nėra įvykdęs įsipareigojimų, susijusių su mokesčių mokėjimu (išskyrus atvejus, kai mokesčių administratoriaus sprendimu mokestinės nepriemokos mokėjimas yra atidėtas ir (arba) išdėstytas per tam tikrą laikotarpį ir šio sprendimo pagrindu sudaryta nevyriausybinės organizacijos ar kito asmens ir mokesčių administratoriaus mokestinės paskolos sutartis).
6.1.3.	Dokumentai, kurie leidžia nustatyti: juridinio asmens vadovas, kolegialaus valdymo organo nariai, asmuo, turintis teisę juridinio asmens vardu sudaryti sandorį, buhalteris (buhalteriai) ar kitas (kiti) asmuo (asmenys), tvarkantis (tvarkantys) juridinio asmens apskaitą: a) turi neišnykusį ar nepanaikintą teistumą už sunkų ar labai sunkų nusikaltimą arba nusikaltimą nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai, už korupcinio pobūdžio nusikaltimą arba nusikaltimą, susijusį su dopingo medžiagų neteisėtu disponavimu, platinimu ar lenkimu (įtraukimu) jas vartoti; b) yra baustas administracine nuobauda arba jam yra pritaikyta administracinio poveikio priemonė už neteisėtą vertimąsi komercine, ūkine, finansine ar profesine veikla, komercinės ar ūkinės veiklos tvarkos, viešųjų pirkimų tvarkos, ataskaitų, deklaracijų ar kitų mokesčių administratoriaus funkcijoms įgyvendinti reikalingų dokumentų ir duomenų pateikimo tvarkos, apmokestinamųjų pajamų apskaičiavimo arba mokesčių ar kitų įmokų apskaičiavimo, mokėjimo tvarkos, buhalterinę apskaitą reglamentuojančių teisės aktų pažeidimą ir nuo administracinės nuobaudos ar administracinio poveikio priemonės skyrimo nepraėjo vieni metai; c) turi jam pritaikytas atitinkamos nevyriausybinės organizacijos, veikiančios aukšto meistriškumo sporto srityje, sankcijas už manipuliavimą aukšto meistriškumo sporto varžybomis arba antidopingo organizacijos sankcijas už antidopingo taisyklių pažeidimą ir jų galiojimo terminas yra nepasibaigęs; d) juridinis asmuo buvo patrauktas baudžiamojon atsakomybėn ir nepraėjo 10 metų nuo nuosprendžio įsiteisėjimo dienos.
6.1.4.	Juridinių asmenų tvarkytojui daugiau nei 12 mėn. nepateikė metinės finansinės atskaitomybės dokumentų.
6.1.5.	Deklaracija ir būtini dokumentai, pažymintys, kad nėra kitų galiojančios Sporto įstatymo redakcijos 20 straipsnyje nustatytų aplinkybių, dėl kurių finansavimas negali būti skiriamas: a) juridinio asmens veikla sustabdyta ar apribota įstatymų nustatytais pagrindais; b) juridiniam asmeniui taikomas turto areštas ir išieškojimas galėtų būti nukreiptas į projektui ar programai įgyvendinti skirtas valstybės biudžeto lėšas, juridinis asmuo yra likviduojamas arba dėl juridinio asmens pradėtos bankroto procedūros ir išieškojimas galėtų būti nukreiptas į projektui ar programai įgyvendinti skirtas valstybės biudžeto lėšas; c) juridinis asmuo, prašydamas valstybės biudžeto lėšų, pateikė tikrovės neatitinkančius duomenis arba suklastotus dokumentus; d) juridinis asmuo, naudodamas valstybės biudžeto lėšas, buvo neįvykdęs valstybės biudžeto lėšų naudojimo sutarties su ta pačia valstybės institucija, priimančia sprendimą dėl valstybės biudžeto lėšų skyrimo projektams ar programoms, ar netinkamai ją įvykdęs ir tai buvo esminis valstybės biudžeto lėšų naudojimo sutarties pažeidimas arba valstybės institucija yra gavusi informaciją apie kitų valstybės biudžeto lėšų naudojimo sutarčių su kitomis valstybės institucijomis neįvykdymą ar netinkamą jų įvykdymą ir tai buvo esminis valstybės biudžeto lėšų naudojimo sutarčių pažeidimas, ir nuo šių pažeidimų paaiškėjimo dienos yra praėję mažiau kaip 3 metai; šis punktas netaikomas, jeigu nuo esminių valstybės biudžeto lėšų naudojimo sutarties sąlygų pažeidimo padarymo dienos iki jo paaiškėjimo dienos yra praėję daugiau kaip 5 metai.

7. TAMS VARŽYBŲ DOKUMENTAI

Eil. Nr.	Dokumento pavadinimas	Pridedamų lapų skaičius ar nuorodos
7.1.	TAMS varžybų organizavimo ir vykdymo išlaidų sąmata. Pildomas dokumentas, kuris yra ir šios paraiškos priedas
7.2.	Nuoroda į atitinkamos tarptautinės ar kontinentinės sporto šakos federacijos kalendorių
7.3.	TAMS varžybų detalus tvarkaraštis (dienos, valandos)
7.4.	Preliminarus TAMS varžybų pasirengimo laikotarpiu vykdomų pagrindinių darbų sąrašas ir atsakingi organizacinio komiteto nariai
7.5.	TAMS varžybų nuostatai, kvietimas
7.6.	Organizacinio komiteto struktūra su veiklos srities apibūdinimu, organizacinio komiteto narių pavardėmis bei asmeniu, atsakingu už saugumo taisyklių laikymąsi.
7.7.	Paraiškos 2.3.7 papunktyje teikiamų savanorių darbo pozicijų detalizavimas (pagal Savanoriškos veiklos įstatymo 8 straipsnio 2 punktą)
7.8.	Renginio metu vykdomi į renginio tvarkaraštį įtraukiami tarptautiniai kongresai, seminarai, klinikos nuoroda į viešinamą darbotvarkę, kvietimą, programą, sutartys su skaitovais ir kt.
7.9.	Pateikiamas deklaracijos tekstas, informacija varžybų nuostatuose arba nuoroda, iš kurios galima įvertinti, kad sąlyga bus žinoma dalyviams ir įgyvendinta: TAMS varžybose lygiagrečiai su dalyvio paraiška (licencija) prašoma dalyvių savanoriškai pasirašyti deklaraciją, kuria būtų reikalaujama baigti karą Ukrainoje, pasisakoma prieš terorizmą ir agresiją, vykdomą Ukrainoje, ir išreiškiamas pasipriešinimas vykdomai Rusijos ir Baltarusijos politikai.
7.10.	TAMS varžybų socialinis-ekonominis vertinimas (studija ar kt.)
7.11.	Suteiktas Lietuvos Respublikos Vyriausybės ar kitos valstybės institucijos sprendimas ar kito pobūdžio dokumentas, kuriuo įsipareigojama prisidėti prie TAMS varžybų Lietuvoje surengimo ir (ar) finansavimo; Nacionalinės sporto tarybos pritarimas rengti TAMS varžybas ar kiti susiję dokumentai
7.12.	Kartu su paraiška pareiškėjas gali pateikti kitus dokumentus, kurie, pareiškėjo nuomone, gali būti svarbūs vertinant paraišką (sutartys su partneriais, finansavimo garantijos, statistinė medžiaga ir pan.)
7.13.	Pareiškėjas užpildo TAMS varžybų vertinimo lentelę (Aprašo 1 priedo 8 punktas).

8. TAMS VARŽYBŲ PARAIŠKOS VERTINIMO LENTELĖ

Eil. Nr.	Vertinimo kriterijus	Informaciją pildo komisija	Kriterijaus balas	Skiriamas balas arba vertinimas (pildo komisija)
8.1. TAMS VARŽYBŲ SPECIALIEJI VERTINIMO KRITERIJAI (pagal Aprašo II skyriaus sąlygas)
8.1.1. 8.1.2. 8.1.3. 8.1.4. 8.1.5. 8.1.6. 8.1.7.	TAMS varžybos turi būti įtrauktos į atitinkamos tarptautinės sporto šakos federacijos oficialų sporto varžybų kalendorių; TAMS varžybos turi būti sporto šakos ar sporto šakos disciplinos, kurių tarptautinė sporto šakos federacija yra pripažinusi Pasaulinį antidopingo kodeksą (nuostata netaikoma intelekto negalią turinčių asmenų sporto varžyboms) ir laikosi nacionalinių antidopingo taisyklių; TAMS varžybose turi dalyvauti ne mažiau kaip 6 šalių rinktinės komandinių žaidimų sporto šakose ir individualių sporto šakų komandinėse rungtyse, o dvikovinėse ir individualiose sporto šakose – ne mažiau kaip 10 šalių atstovai; TAMS varžybos turi būti vykdomos Lietuvos Respublikos teritorijoje. Jei TAMS varžybos vykdomos keliose valstybėse, finansuojamos tik Lietuvos Respublikos teritorijoje rengiamų varžybų išlaidos; TAMS varžybos turi apimti ne daugiau kaip dviejų amžiaus grupių, vienų TAMS varžybų vykdymą; TAMS varžybos organizuojamos suaugusiųjų, jaunimo, jaunių ir (ar) jaunučių amžiaus grupėse pagal sporto šakos tarptautinės federacijos amžiaus grupes; į TAMS varžybas nekviečiami ir jose neleidžiama dalyvauti Rusijos Federacijos ir Baltarusijos Respublikos piliečiams, atstovaujantiems savo šalims; TAMS varžybose lygiagrečiai su dalyvio paraiška (licencija) prašoma dalyvius savanoriškai pasirašyti deklaraciją, kuria būtų reikalaujama baigti karą Ukrainoje, pasisakoma prieš terorizmą ir agresiją, vykdomą Ukrainoje, ir išreiškiamas pasipriešinimas vykdomai Rusijos ir Baltarusijos politikai.	nepildoma	Atitinka – paraiška toliau vertinama pagal bendruosius kriterijus Neatitinka nors vienos sąlygos – paraiška atmetama ir toliau nevertinama
8.2. BENDRIEJI VERTINIMO KRITERIJAI
Eil. Nr.	Vertinimo kriterijus	Informaciją pildo pareiškėjas	Kriterijaus balas	Skiriamas balas arba vertinimas (pildo komisija)
Sporto šakos svarba (pasirenkamas vienas aukščiausią balą atitinkantis kriterijus)
8.2.1.	Strateginė sporto šaka	3
8.2.2.	Į olimpinių žaidynių programą, paralimpinių, kurčiųjų, specialiųjų žaidynių programas įtraukta sporto šaka	2
8.2.3.	Į olimpinių žaidynių programą neįtraukta sporto šaka	1
Sporto šakos pasiekimai per paskutinius ketverius metus, nuo paraiškos teikimo metų, suaugusiųjų amžiaus grupėje (pasirenkamas vienas aukščiausią balą atitinkantis kriterijus)
8.2.4.	Iškovota 1–8 vieta olimpinėse žaidynėse; iškovota 1–4 vieta paralimpinėse, kurčiųjų, specialiosios olimpiados žaidynėse	4
8.2.5.	Iškovota 1–6 vieta pasaulio, Europos čempionatuose į olimpinių žaidynių programą įtrauktoje sporto šakoje; iškovota 5–7 vieta paralimpinėse, kurčiųjų, specialiosios olimpiados žaidynėse; iškovota 1–3 vieta pasaulio, Europos čempionatuose į paralimpinių, kurčiųjų, specialiosios olimpiados žaidynių programas įtrauktoje sporto šakoje	3
8.2.6.	Iškovota 1–8 vieta pasaulio, Europos čempionatuose (į olimpinių žaidynių programą neįtrauktos sporto šakos)	2
8.2.7.	Kiti, žemesni tarptautiniai laimėjimai	1
TAMS varžybų vieta sporto šakos varžybų sistemoje (pasirenkamas vienas aukščiausią balą atitinkantis kriterijus)
8.2.8.	Olimpinių sporto šakų pasaulio čempionatai, taurės ar atitinkančios jų statusą varžybos; paralimpinių, kurčiųjų, specialiosios olimpiados žaidynių programų sporto šakų pasaulio čempionatai, taurės finaliniai etapai	4
8.2.9.	Olimpinių sporto šakų Europos čempionatai, taurės ar atitinkančios jų statusą varžybos; paralimpinių, kurčiųjų, specialiosios olimpiados sporto šakų Europos čempionatai, taurės finaliniai etapai	3
8.2.10.	Į olimpinių žaidynių programą neįtrauktų sporto šakų pasaulio čempionatai, taurės ar atitinkančios jų statusą varžybos	3
8.2.11.	Į olimpinių žaidynių programą neįtrauktų sporto šakų Europos čempionatai, taurės ar atitinkančios jų statusą varžybos	2
8.2.12.	Kitos tarptautinės varžybos	1
TAMS varžybų dalyvių amžiaus grupė (pasirenkamas vienas aukščiausią balą atitinkantis kriterijus)
8.2.13.	Suaugusieji	4
8.2.14.	Jaunimas	3
8.2.15.	Jauniai	2
8.2.16.	Jaunučiai	1
8.2.17.	Studentai	3
TAMS varžybų dalyvių apimčių vertinimas (pasirinkti galimus kriterijus)
8.2.18.	TAMS varžybose planuojamas šalių – dalyvių skaičius virš 30 (faktiškai žinomas arba praėjusio renginio statistika)	3
8.2.19.	TAMS varžybose planuojamas šalių – dalyvių skaičius nuo 11 iki 20 (faktiškai žinomas arba praėjusio renginio statistika)	2
8.2.20.	TAMS varžybose planuojamas šalių – dalyvių skaičius iki 10 (faktiškai žinomas arba praėjusio renginio statistika)	1
8.2.21.	TAMS varžybose planuojamas sportininkų skaičius (kartu su Lietuvos rinktine)	1-3	Komisija skiria balą, įvertinusi visas turimas paraiškas
8.2.22.	TAMS varžybose planuojamas trenerių, specialistų ir aptarnaujančio personalo skaičius	1-3	Komisija skiria balą, įvertinusi visas turimas paraiškas
8.2.23.	Preliminarus žiūrovų skaičius per varžybas	1-3	Komisija skiria balą, įvertinusi visas turimas paraiškas
Sporto bazės, kurioje vyks tarptautinės aukšto meistriškumo sporto varžybos, būklė
8.2.24	Ar esama bazės būklė tinkama surengti TAMS varžybas	Jei TAIP – 1 Jei NE – 0
TAMS varžybų viešinimas, sklaida ir švietimas (pasirinkdami įsipareigojate įgyvendinti ir atsikaityti)
8.2.25.	TAMS varžybų sklaida ir viešinimas tarptautiniais televizijos kanalais	1
8.2.26.	TAMS varžybų sklaida ir viešinimas nacionalinės televizijos kanalais	1
8.2.27.	TAMS varžybų sklaida ir viešinimas interneto portaluose	1
8.2.28.	Kiti renginio viešinimo būdai, reklaminiai tentai, spaudos pranešimai, reklaminės juostos ir pan.	1
8.2.29.	Varžybų metu nuosavomis ar kitomis lėšomis vykdomi tarptautiniai kongresai, seminarai, klinikos, kuriuose dalyvauja Lietuvos atstovai (vertinama viešinama informacija, programa, skaitovai, registracija ir (ar) kt.)	1
TAMS varžybų planavimo vertinimas
8.2.30.	Organizacinio komiteto ir ar darbo grupės struktūros vertinimas (aiški, išpildanti ir išsami struktūra)	pildo komisija	Aiški – 1 Neaiški – 0
8.2.31.	Savanorių darbo pozicijų detalizavimo, pamainų ir darbo grafiko vertinimas	pildo komisija	Detalizuota ir aišku –1 Nedetalizuota, neaišku – 0
8.2.32.	Pateikta papildoma informacija –TAMS varžybų socialinis-ekonominis vertinimas (studija ar kt.)	pildo komisija	2
8.2.33.	Lietuvos Respublikos Vyriausybės ar kitos valstybės institucijos sprendimas ar kito pobūdžio dokumentas, kuriuo įsipareigojama prisidėti prie TAMS varžybų Lietuvoje surengimo ir (ar) finansavimo	pildo komisija	Jei TAIP – 3 Jei NE – 0
8.2.34.	Partnerystės indėlis ir pagalba TAMS varžybų surengimui	pildo komisija	Pateikti dokumentai – 1 Nėra įrodančių dokumentų – 0
Paraiškos turinio vertinimas
8.2.35.	Paraiškoje pateikto tikslo įvertinimas (aiškus, tiesiogiai nukreiptas į aukšto meistriškumo sporto rezultatus, teigiamą pokytį)	pildo komisija	1
8.2.36.	Ar iškelti uždaviniai padės įgyvendinti išsikeltą tikslą (pridėtinės vertės aukšto meistriškumo sportui įvertinimas)	pildo komisija	1
8.2.37.	TAMS varžybų išlaidų pagrįstumo vertinimas: planuojamas biudžetas nuoseklus, atitinka veiklas ir uždavinius, išlaidos būtinos ir pagrįstos, atitinka ekonomiškumo principą	pildo komisija	Atitinka – 3 Iš dalies atitinka – 2 Nepagrįstos arba neatitinka – 0
8.2.38.	Ar pareiškėjas suplanavo dopingo patikrą TAMS varžybų metu paraiškoje ir paraiškos sąmatoje	pildo komisija	Planuojama – 2 Neplanuojama – 0

_______________

Tarptautinių aukšto meistriškumo sporto

varžybų finansavimo konkurso būdu

tvarkos aprašo

2 priedas

LĖŠŲ NAUDOJIMO SUTARTIS

202_ m. d. Nr.

Vilnius

Nacionalinė sporto agentūra prie Lietuvos Respublikos švietimo, mokslo ir sporto

ministerijos (toliau – Agentūra), atstovaujama __________________________________________________________________,

atstovo pareigos, vardas, pavardė

veikiančio pagal________________________________________________________________, ir

įgaliojimo dokumento rūšis, data numeris, pavadinimas

_______________________________________________________________,

juridinio asmens pavadinimas, kodas

ir ______________________________________________________, veikiančio pagal

atstovo pareigos, vardas, pavardė

______________________________________________________________________

įgaliojimo dokumento rūšis, data, numeris, pavadinimas

(toliau kartu – Šalys), atsižvelgdamos į Agentūros direktoriaus 202_ m. ________d. įsakymą Nr. V-__ „Dėl lėšų ___“ (toliau – Įsakymas),

sudaro šią sutartį dėl valstybės biudžeto lėšų skyrimo tarptautinėms aukšto meistriškumo sporto varžyboms __________ (toliau – TAMS varžybos) organizuoti ir vykdyti (toliau – Sutartis).

I. SUTARTIES OBJEKTAS

1. Agentūra įsipareigoja skirti lėšų vykdytojui šiam tikslui (toliau – pavedimas): iš dalies finansuoti TAMS varžybų, kurių vykdymo pradžia 202_ m. d. ir pabaiga 202_ m. d., vykdymą ir pasirengimą joms laikotarpiu nuo 202_ m. __________d. iki 202_ m. ____________d.

2. Vykdytojas įsipareigoja įgyvendinti Sutarties 1 punkte nurodytą pavedimą, naudodamas lėšas pagal Agentūros patvirtintą sąmatą (toliau – sąmata), kuri yra neatsiejama šios Sutarties dalis.

3. Vykdytojo veiklos, kurioms skirtos šios Sutarties 4.1 papunktyje nurodytos lėšos (toliau – lėšos), vertinimo kriterijai:

3.1. įvykusios TAMS varžybos pagal Sutarties 1 punkte nurodytą datą;

3.2. veiklos atitiko Tarptautinių aukšto meistriškumo sporto varžybų finansavimo konkurso būdu tvarkos aprašo, patvirtinto Lietuvos Respublikos švietimo, mokslo ir sporto ministro 202_ m. _______ d. įsakymu Nr. V- „Dėl__________“ (toliau – Aprašas), nustatytas sąlygas.

II. TAMS VARŽYBŲ FINANSAVIMAS

4. TAMS varžybų organizavimo ir vykdymo bendra suma sudaro ____ (suma žodžiais) eurų:

4.1. Agentūra skyrė ____ (suma žodžiais) eurų, o vykdytojas įsipareigoja naudoti lėšas pagal Agentūros patvirtintą sąmatą (toliau – pridedama sąmata), kuri yra neatsiejama Sutarties dalis;

4.2. nuosavomis lėšomis apmokamas išlaidas sudaro __ procentų, t. y. __ (suma žodžiais) eurų.

5. Šios sutarties 1 punkte nurodytam pavedimui įvykdyti tinkamomis finansuoti TAMS varžybų išlaidomis laikyti tas, kurios patirtos 1 punkte patvirtintais varžybų vykdymo ir pasirengimo laikotarpiais ir apibrėžtos Aprašo 37 punkte.

III. SUTARTIES ŠALIŲ ĮSIPAREIGOJIMAI IR TEISĖS

6. Agentūra įsipareigoja:

6.1. iš dalies finansuoti Sutarties 1 punkte nurodytą pavedimą proporcingai iš valstybės biudžeto gaunamoms lėšoms ir jam vykdyti pervesti ____ eurų (suma žodžiais) į vykdytojo sąskaitą, nurodytą sutarties rekvizituose, pagal pridedamą sąmatą;

6.2. vykdydama Sutartį, vadovautis Lietuvos Respublikos sporto įstatymu, Lietuvos Respublikos viešųjų pirkimų įstatymu, Lietuvos Respublikos savanoriškos veiklos įstatymu ir Aprašu;

6.3. teikti vykdytojui metodinę ir informacinę pagalbą rengiant ataskaitas ir kitais valstybės biudžeto lėšų naudojimo klausimais;

6.4. pervesti Sutarties 6.1 papunktyje nurodytą sumą į vykdytojo nurodytą banko sąskaitą per 10 darbo dienų nuo Sutarties pasirašymo dienos.

7. Agentūra turi teisę:

7.1. vykdyti pavedimui skirtų lėšų naudojimo kontrolę Aprašo VIII skyriuje nustatyta tvarka;

7.2. reikalauti pateikti visas išlaidas pateisinančių dokumentų patvirtintas kopijas;

7.3. vienašališkai nutraukti Sutartį Sutartyje nustatyta tvarka;

7.4. Agentūra turi ir kitas teises, įtvirtintas Sutartyje ir Lietuvos Respublikos teisės aktuose;

7.5. reikalauti varžybų protokolų, paraiškų, dalyvių deklaracijų ir kt. dokumentų, kad įsitikintų, jog sutarties sąlygos įgyvendintos laikantis Apraše nustatytų reikalavimų.

8. Vykdytojas įsipareigoja:

8.1. nuosavomis lėšomis prisidėti ____ (suma žodžiais) eurų prie Sutarties 1 punkte nurodyto pavedimo finansavimo, tai sudaro ____ procentų nuo bendros Įsakyme nurodytos vykdytojui skirtos sumos;

8.2. valstybės biudžeto lėšas naudoti TAMS varžybų sutarties sąmatoje (Sutarties priedas) ir Apraše nurodytomis sąlygomis;

8.3. valstybės biudžeto lėšas naudoti teisėtai, ekonomiškai, efektyviai ir rezultatyviai;

8.4. naudodamas lėšas visoms išlaidoms apmokėti atsiskaitymus vykdyti negrynaisiais pinigais;

8.5. sudaryti sąlygas atlikti lėšų naudojimo patikrinimus, pateikti prašomus dokumentus;

8.6. viešinti TAMS varžybas Aprašo ir Lietuvos Respublikos sporto įstatymo nustatyta tvarka ir viešindamas savo veiklą nurodyti, kad jo veiklą finansuoja Agentūra (nuorodos ruošinys pateikiamas interneto svetainėje adresu:

https://www.ltusportas.lt/wp-content/themes/nsa/images/logo.svg);

8.7. per 30 darbo dienų nuo paskutinės TAMS varžybų surengimo dienos, bet ne vėliau nei iki tų metų, kuriais organizuojamos ir vykdomos TAMS varžybos, gruodžio 25 d. (išskyrus, kai TAMS varžybos surengtos iki Sutarties įsigaliojimo dienos – tokiu atveju šiame punkte nurodytos ataskaitos pateikiamos per 20 darbo dienų nuo Sutarties įsigaliojimo dienos), pateikti:

8.7.1. Agentūros aukšto meistriškumo skyriui pateikti Lėšų panaudojimo ataskaitą (parengtą pagal Aprašo 3 priedą, nurodant išlaidas pateisinančių ir apmokėjimą pagrindžiančių dokumentų datas, kurios turi atitikti šioje sutartyje nurodytą TAMS varžybų vykdymo ir pasirengimo laikotarpį);

8.7.2. Agentūros aukšto meistriškumo skyriui pateikti Tarptautinių aukšto meistriškumo sporto varžybų įvykdymo ataskaitą (parengtą pagal Aprašo 4 priedą);

8.8. neviršyti suplanuotų sąmatoje TAMS varžybų įgyvendinimo išlaidų 1 dalies „Vykdytojų darbo užmokestis ir su juo susiję vykdytojo mokesčiai (ne daugiau nei 3MMA)“ ir sąmatos II dalies „TAMS varžybų administravimo išlaidos (ne daugiau kaip 10 proc. TAMS varžyboms skirtų valstybės biudžeto lėšų)“ suplanuotų išlaidų dydžio, apimčių bei leistinos procentinės ribos;

8.9. nepanaudotas, netinkamai panaudotas ar nepagrįstai gautas valstybės biudžeto lėšas grąžinti į Agentūros sąskaitą Nr. LT707300010173189677 Sutarties IV skyriuje nustatyta tvarka.

8.10. Pasikeitus paraiškoje ar sutartyje TAMS varžybų nustatytai datai ar pastebėjus, kad TAMS varžybos po sutarties sudarymo neatitinka Aprašo II skyriaus 5 punkte nustatytų specialiųjų kriterijų – nedelsdamas raštu informuoti Agentūrą, pranešdamas apie pasikeitimus ir prašydamas įvertinti Sutarties keitimo ar nutraukimo būtinumą.

9. Vykdytojas turi teisę:

9.1. iš Agentūros gauti informacinę ar metodinę pagalbą, reikalingą rengiant lėšų panaudojimo ataskaitas ir kitais lėšų naudojimo klausimais;

9.2. gauti iš Agentūros informaciją ir paaiškinimus TAMS varžybų organizavimo ir vykdymo klausimais;

9.3. vykdytojas turi ir kitų Sutartyje ir Lietuvos Respublikos teisės aktuose numatytų teisių.

IV. NETESYBOS

10.	Nutraukus Sutartį dėl vykdytojo kaltės, vykdytojas sumoka Agentūrai 5 proc. nuo grąžintinos lėšų sumos per 5 darbo dienas nuo Sutarties nutraukimo dienos į Sutarties 8.8 papunktyje nurodytą banko sąskaitą (už kiekvieną uždelstą dieną mokant po 0,03 procento dydžio delspinigius nuo laiku negrąžintos sumos).

11.	Netinkamai panaudotos, nepagrįstai gautos lėšos grąžinamos Agentūrai per 5 darbo dienas nuo Agentūros pranešimo gavimo dienos į Sutarties 8.8 papunktyje nurodytą banko sąskaitą (už kiekvieną uždelstą dieną mokant po 0,03 procento dydžio delspinigius nuo laiku negrąžintos sumos).

12.	Nepanaudotos lėšos grąžinamos ne vėliau kaip per 30 dienų po TAMS varžybų pasibaigimo datos, o jei TAMS varžybos vyksta einamųjų metų gruodžio mėnesį, – ne vėliau nei kitų metų sausio 5 d. į Sutarties 8.8 papunktyje nurodytą banko sąskaitą (už kiekvieną uždelstą dieną mokant po 0,03 procento dydžio delspinigius nuo laiku negrąžintos sumos).

V. SUTARTIES GALIOJIMAS, KEITIMAS IR NUTRAUKIMAS

13. Sutartis įsigalioja nuo paskutinės iš Sutarties Šalių pasirašymo dienos ir galioja tol, kol Sutarties Šalys visiškai įvykdo savo įsipareigojimus arba iki kol Sutartis bus nutraukta.

14. Visi Sutarties pakeitimai daromi rašytiniu Sutarties Šalių susitarimu.

15. Sutarties pakeitimas negali turėti tokio tikslo arba poveikio, kuris verstų suabejoti sprendimu skirti TAMS varžyboms finansavimą ar pažeistų pareiškėjų lygiateisiškumo principą.

16. Sutarties pakeitimas galimas, jei neturi poveikio TAMS varžybų vykdymo apimčiai, tikslui ir rezultatams pasiekti. Toks pakeitimas leidžiamas be papildomo susitarimo dėl Sutarties pakeitimo, tačiau pakeitimą Šalims suderinus raštu ne vėliau kaip per 5 darbo dienas iki numatomų pakeitimų datos su sąlyga, jog pakeitimas neturi įtakos TAMS varžybų paraiškoje pateiktai informacijai, rodikliams ir įsipareigojimams bei kad laikomasi šių sąlygų:

16.1. lėšos perkeliamos į bet kokią kitą sąmatos dalį, išskyrus TAMS varžybų sąmatos įgyvendinimo išlaidų 1 dalies „Vykdytojų darbo užmokestis ir su juo susiję vykdytojo mokesčiai“ bei administravimo dalį;

16.2. nepratęsia TAMS varžybų įgyvendinimo laikotarpio ir jis nevėluos;

16.3. nesumažina vykdytojo Sutartyje numatyto prisidėjimo nuosavomis lėšomis procento ir sumos;

16.4. vykdytojas informuoja Agentūrą raštu (elektroniniu paštu) apie numatomus pakeitimus ne vėliau kaip per 5 darbo dienas iki numatomų pakeitimų datos.

17. Sutartis gali būti nutraukta Šalių susitarimu.

18. Agentūra turi teisę vienašališkai ne teismo tvarka nutraukti Sutartį, apie tai raštu informuodama vykdytoją ne vėliau kaip prieš 20 darbo dienų iki Sutarties nutraukimo, esant bent vienai iš šių sąlygų:

18.1. nustatomi Sutarties sąlygų arba Aprašo pažeidimai ir vykdytojas per Agentūros nustatytą terminą jų nepašalina;

18.2. kai gaunama informacija jog vykdytojo teikta paraiška neatitinka Aprašo II skyriuje 6 punkte išvardintų nors vieno specialiojo finansavimo kriterijaus ir (ar) sąlygų;

18.3. nustatoma, kad TAMS varžyboms skirtas valstybės biudžeto lėšas vykdytojas naudoja ne pagal paskirtį arba nesurengė TAMS varžybų;

18.4. vykdytojas laiku nepateikia Sutarties 8.7.1 ir 8.7.2 papunkčiuose prašomų ataskaitų ar nevykdo kitų Sutartimi nustatytų finansinių įsipareigojimų;

18.5. paaiškėja, kad vykdytojas pateikė tikrovės neatitinkančius duomenis ar suklastotus dokumentus, kurių pagrindu buvo skirtos valstybės biudžeto lėšos;

18.6. esant Aprašo IX skyriuje nurodytoms aplinkybėms.

19. Vykdytojas turi teisę vienašališkai nutraukti Sutartį ir grąžinti gautas valstybės biudžeto lėšas Agentūrai ne vėliau kaip iki Sutarties nutraukimo dienos. Vykdytojas privalo įspėti Agentūrą raštu ne vėliau kaip prieš 10 darbo dienų iki Sutarties nutraukimo.

VI. NENUGALIMOS JĖGOS APLINKYBĖS (FORCE MAJEURE)

20. Nė viena Šalis nėra laikoma pažeidusia Sutarties arba nevykdančia savo įsipareigojimų pagal ją, jei įsipareigojimus vykdyti jai trukdo nenugalimos jėgos (force majeure) aplinkybės.

21. Nenugalimos jėgos aplinkybių sąvoka apibrėžiama ir Šalių teisės, pareigos ir atsakomybė esant šioms aplinkybėms reglamentuojamos Lietuvos Respublikos civilinio kodekso 6.212 straipsnyje bei Atleidimo nuo atsakomybės esant nenugalimos jėgos (force majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“.

22. Jei kuri nors Šalis mano, kad atsirado nenugalimos jėgos (force majeure) aplinkybės, dėl kurių ji negali vykdyti savo įsipareigojimų, ji nedelsdama informuoja apie tai kitą Šalį, pranešdama apie aplinkybių pobūdį, galimą trukmę ir tikėtiną poveikį bei pateikdama tai patvirtinančius dokumentus.

23. Jei nenugalimos jėgos (force majeure) aplinkybės trunka ilgiau kaip 180 kalendorinių dienų, tuomet bet kuri Šalis turi teisę nutraukti Sutartį, įspėdama apie tai kitą Šalį prieš 30 kalendorinių dienų. Jei pasibaigus šiam 30 dienų laikotarpiui nenugalimos jėgos (force majeure) aplinkybės vis dar yra, Sutartis nutraukiama ir pagal Sutarties sąlygas Šalys atleidžiamos nuo tolesnio Sutarties vykdymo.

VII. KITOS SUTARTIES SĄLYGOS

24. Sutartyje neaptartos sąlygos sprendžiamos vadovaujantis Lietuvos Respublikos civilinio kodekso nuostatomis.

25. Ginčai dėl šios sutarties sprendžiami derybų būdu, o nesusitarus – įstatymų nustatyta tvarka.

26. Lėšų naudojimo sąmata yra neatsiejama Sutarties dalis.

27. Sutartis sudaryta dviem vienodą teisinę galią turinčias egzemplioriais, po vieną kiekvienai Šaliai.

VIII. JURIDINIAI ŠALIŲ ADRESAI, REKVIZITAI IR ŠALIŲ PARAŠAI

Agentūra: Nacionalinė sporto agentūra prie Lietuvos Respublikos švietimo mokslo ir sporto ministerijos Adresas: A.Goštauto g. 12-100, Vilnius Juridinio asmens kodas 306110086 Bankas „Swedbank“ A.s. LT707300010173189677 Tel. +370 649 40229 El. p. info@ltusportas.lt Direktorius _______________________________ (Agentūros atstovo vardas, pavardė, parašas)	Vykdytojas: Pavadinimas (kaip Registrų centre) Adresas: Juridinio asmens kodas Bankas A. s. Tel. El. p. ______________________________ (vykdytojo atstovo vardas, pavardė, parašas)

Agentūros atstovas, atsakingas už Sutarties sudarymą, vykdymą ir priežiūrą, Aukšto meistriškumo skyrius: (vardas, pavardė, pareigos ir kontaktai).

Pareiškėjo atstovas, atsakingas už TAMS varžybų vykdymą: (vardas, pavardė, pareigos ir kontaktai)	.

__________________